Talle vas oor onrus in ZimbabweFoto: Xinhua Die polisie in die Zimbabwiese hoofstad Harare het Maandag minstens 30 mense in hegtenis geneem ná verskaffers van openbare vervoer in sommige dele van die stad betrokke was in gewelddadige botsings met die polisie in protes teen padblokkades. Charity Charamba, woordvoerder van die polisie, het gesê die polisie is na die betrokke gebiede ontplooi. “Wees gewaarsku om nie by gewelddadige aktiwiteite betrokke te raak nie. Ons het tot dusver ŉ paar oproerige elemente wat paaie in Ruwa en Mabvuku versper het in hegtenis geneem,” het sy gesê. Die betogers het klippe en bande wat aan die brand gesteek is, gebruik om paaie wat na die middestad lei te versper. Hulle het gesê hulle sal geensins toelaat dat voertuie mense tot in die stad vervoer alvorens die polisie ophou om elke dag padblokkades op te rig nie. Die betogers het ook geëis dat korrupte polisiebeamptes, wat omkoopgeld van motoriste eis, in hegtenis geneem word. Foto: Xinhau Betogings en onrus is in Ruwa, Zimre Park, Hatfield, Epworth en Mabvuku aangemeld, waar bestuurders paaie met klippe versper en voertuie wat mense na die stad toe vervoer, aangeval het. Sommige betogers het bande in die middel van die pad gebrand wat dit onmoontlik gemaak het vir voertuie onderweg stad toe om verby te kom. In Epworth is twee polisiebeamptes erg aangerand deur ŉ woedende skare. Die polisie moes traangas en waterkanonne gebruik om die betogers uiteen te jaag. Charamba het beweer die betogings word gelei deur misdadigers en politieke aktiviste wat onrus wou veroorsaak. “Die polisie het inligting en intelligensie oor die identiteit van sommige van die misdadiger-elemente wat vir die onrus verantwoordelik is. Ons het ons moniteringspanne ontplooi en alle oortreders sal in hegtenis geneem word,” het sy bygevoeg. Foto: Xinhau Charamba het ook gesê dat die veiligheidspadblokkades op die land se paaie ten doel het om die situasie te monitor. Intussen het vervoerbedieners in Bulawayo Maandag ’n noodvergadering gehou en besluit dat hulle van 15:00 af dieselfde dag hul voertuie in protes teen beweerde polisiebrutaliteit op die paaie gaan parkeer. Verskeie ander vervoerorganisasies het ingestem om nie hulle dienste beskikbaar te stel terwyl polisiepadblokkades steeds opgerig word nie. In ŉ verklaring het die vervoerbedieners gesê “geen verskaffers van openbare vervoer sal werk alvorens alle korrupte polisiebeamptes, wat aan ons bekend is, in hegtenis geneem is en binne die grondwetlik voorgeskrewe 48 uur voor die gereg gebring word nie”.